斯遠作冷語甚佳以其富貴神仙中致非畸人山澤所宜戲次韵柬之
作者：韓淲
朝代：宋

paragraphs: 飛流作枕山作屏，采薇散髮神氣寧。
巖扉無人晝長扃，幾回午夢驚獨醒。
水邊石上草自馨，嵐光近散遠以凝。
長飆撼樹時靜聽，灑然塵銷天籟清。
幽禽刷羽飛來輕，泉源舞荇聲泠泠。
殷雷收暑甘雨零，碧落乍空鸛且鳴。
閑身無用心太平，試琢新語朱絃聲。
世俗所爲吾不應，因君詩來如飲冰。